Granollers reobrirà els mercats no sedentaris, només amb productes alimentaris i seguint determinades mesures d'higiene i seguretat: estaran tancats perimetralment, tindran control d'accés i aforament limitat. El proper dissabte, 9 de maig, tornarà a celebrar-se el de la plaça de la Corona, amb una dotzena de parades, i també s'instal·laran les quatre d'alimentació de Can Bassa. El dia 14 de maig retornarà el dels dijous, que abans de la pandèmia rebia entre 5.000 i 10.000 visites setmanals. Ho farà amb la meitat de les parades d'alimentació, aproximadament unes 32, que s'ubicaran al llarg de l'avinguda del Parc. L'aforament màxim serà de 170 persones i hi haurà tres entrades i sortides. Les parades tindran una mida màxima de nou metres.  Posteriorment, el dijous 21 de maig, estaran convocades totes les parades d'alimentació, un total de 68, i aquest mercat s'ampliarà a les places Barangé i Pau Casals. L'aforament de públic màxim per aquesta data serà de 300 persones. La següent setmana, podrien començar-se a incorporar parades dedicades a la venda d'altres productes.  L'aforament de parades s'anirà ampliant a mesura que passin les fases corresponents de desescalada que ha establert l'Estat. No obstant, caldrà veure si es pot recuperar el mercat del dijous, amb les seves 370 parades actives i seguint els criteris sanitaris marcats.  Segons l'alcalde de Granollers, Josep Mayoral, aquest "serà un debat de futur" que ja s'ha compartit amb la Junta de Portaveus de l'Ajuntament. Tots tres mercats tindran un horari de venda al públic entre les nou del matí i dos quarts de dues. A més oferiran un horari preferent per a persones majors de 65 anys, que serà de nou a deu del matí.  Per dur a terme l'activitat, els clients hauran de complir un seguit de mesures higièniques que passen per mantenir la distància de seguretat de dos metres entre persones; no tocar els productes alimentaris i pagar amb targeta bancària. A banda, es recomana l'ús de mascaretes.  Pel que fa als paradistes, serà obligatori l'ús de guants i mascaretes i les parades caldrà que tinguin entre elles una distància frontal de sis metres.   Es recomana, si és possible, fer la comanda prèvia per telèfon, de manera que només s'hagi de recollir a la parada. Un cop a casa, caldrà rentar bé les fruites i verdures.

Summary: Granollers reobre els mercats només per a la venda de productes alimentaris a partir del dissabte 9 de maig


El PSC-Units ha demanat al president del Parlament, Roger Torrent, que proposi un candidat en el termini de deu dies o que ho comuniqui al ple si conclou que cap candidatura és viable, i així es faci córrer el rellotge de cara a les eleccions. El president del grup parlamentari dels socialistes, Miquel Iceta, i la portaveu, Eva Granados, s'han adreçat per carta a Torrent. Sol·liciten que proposi el candidat amb més suports o que, en cas que arribi a la conclusió que és inviable cap candidatura, dins del mateix termini de deu dies ho comuniqui al ple o "adopti la mesura que estimi adient i al faci pública", tot atorgant-li la categoria "d'acte equivalent a la primera votació d'investidura fallida".  D'aquesta manera, s'iniciaria el còmput de terminis per una dissolució anticipada de la cambra. Els socialistes apunten que el president del Parlament ha d'iniciar una ronda de consultes i que, d'aquí, se n'ha d'extreure una proposta de candidat que resulti més probable de ser elegit, segons els suports expressats en les trobades amb els grups. Amb tot, assenyalen que això no significa que només es pugui formular la proposta si dels suports expressats se n'infereix una segura elecció. D'altra banda, recorden que hi ha la possibilitat de fer un "acte equivalent" a la primera votació d'investidura fallida. Aquest fet implicaria que Torrent comuniqués aquesta situació al ple.

Summary: El PSC-Units demana a Torrent que proposi un candidat o que faci un acte equivalent si no veu una investidura viable


El comitè d'empresa de Bacardi s'ha reunit aquest dijous durant gairebé 4 hores amb representants de la companyia amb la mediació de la Inspecció de Treball en un edifici del Govern al carrer d'Albareda de Barcelona. La presidenta del comitè, Laura Cunillera, ha destacat després de la reunió que s'ha tornat "al punt inicial" de les negociacions i ha qualificat l'encontre de "complicat". "Havíem de fer sentir la veu dels nostres companys, i ha estat un problema perquè s'han demanat algunes coses que no es poden contemplar en una taula de negociació", ha explicat. Les dues parts es tornaran a trobar al mateix lloc el proper dimarts a les 10 del matí, de nou amb la mediació de la Inspecció de Treball. D'altra banda, els treballadors suspenen la vaga per aquest divendres, quan decidiran les accions de protesta de cara a la setmana vinent. Segons ha revelat a l'ACN el secretari del comitè, David Balaguer, els representants de la companyia "s'han aixecat de la taula", han acusat els treballadors de "mala fe" i han considerat "les negociacions trencades" quan s'han exposat les reivindicacions a l'inici de la reunió, cap a un quart de 10 del matí. Tot i això, les converses s'han pogut reprendre fins a les 2 del migdia. "Era la nostra obligació fer arribar a l'empresa el sentiment de l'assemblea, perquè sinó no poden entendre quin esforç estem fent el comitè i els mediadors, si pensen que no estem frenant realment les inquietuds dels treballadors", ha sentenciat. "Ells s'han adonat que estan molt lluny del que la gent espera, i nosaltres hem vist que tenen un límit que no podem ultrapassar", ha remarcat Balaguer. Els prop de 40 treballadors que han donat suport al comitè d'empresa amb una concentració davant la seu de Treball al carrer d'Albareda de Barcelona han rebut amb escepticisme el resultat de la reunió d'aquest dijous. "Nosaltres farem tot el possible per aconseguir el màxim que es pugui, sempre des del sentit comú i sense que es trenqui la negociació", ha manifestat Laura Cunillera. "Seguim com estàvem i a partir del dimarts tornarem a engegar el procés des d'on ens havíem quedat a l'anterior reunió, que era amb l'acomiadament improcedent", ha assegurat Cunillera. D'altra banda, el comitè d'empresa de Bacardi ha valorat positivament la mediació per part de la Inspecció de Treball.

Summary: El comitè d'empresa de Bacardi diu que la negociació ha tornat "al punt inicial" després de la reunió amb la companyia


El Palau de Pedralbes ha acollit un acte organitzat pel Centre de Reempresa de Catalunya per fer balanç dels sis anys d’existència d’aquesta iniciativa empresarial que ajuda a garantir la supervivència de les empreses. En sis anys d’activitat, des del juny del 2011, ‘Reempresa’ ha intermediat en processos de transmissió empresarial donant continuïtat a 1.770 empreses a Catalunya, generant una inversió induïda de 80 milions d’euros i mantenint més de 5.100 llocs de treball. La taxa de supervivència de les empreses que han passat per aquest centre en els últims sis anys és del 87,5% i els sector serveis i la indústria han estat els més beneficiats. El vicepresident del Govern i conseller d’Economia i Hisenda, Pere Aragonés, ha presidit l’acte de celebració i ha valorat molt positivament la tasca d’aquesta entitat que garanteix la ‘’continuïtat dels negocis’’ de les pimes que necessiten un relleu en la direcció per mantenir-se en el mercat. Antoni Abad, president de Cecot i del Centre de Reempresa de Catalunya, ha destacat en la seva intervenció que els resultats de l’entitat són el fruit ‘’d’un èxit col·lectiu, de cooperació públic-privat i amb un entramat de tècnics, professionals, organitzacions i institucions que han entès que aquest era un bon instrument per mantenir i dinamitzar l’activitat empresarial dels territoris’’.  En el transcurs de l’acte de celebració, s’ha anunciat l’obertura d’una nova línia d’actuació d’aquest centre empresarial que actuarà fins al 2020 i que a més d’assessorar pel manteniment del negoci buscarà ajudar a les reempreses a créixer, guanyar dimensió i consolidar-se.  En l’informe de balanç d’aquests últims sis anys, s’afirma que el 91% de les persones que han participat en aquesta iniciativa de reemprendre un negoci han aconseguit mantenir o ampliar la plantilla fins arribar a salvar més de 5.100 llocs de treball. En relació amb la facturació, l’informe també destaca que en el 76% dels casos les empreses afectades han mantingut o han fet créixer els seus ingressos després de prendre el relleu.  Els enquestats consideren que els principals factors d’aquest creixement de la facturació han estat en el 60% dels casos el perfil de l’emprenedor i en un 51% pels antecedents històrics de la companyia, és a dir, la seva reputació, el nom de la marca i la clientela consolidada.

Summary: El ‘Centre de Reempresa’ aconsegueix donar continuïtat a 1.770 empreses i salvar 5.100 llocs de treball en sis anys


El Govern ha aprovat aquest dimarts l’Acord pel qual es ratifica la dissolució del Consorci Llotja de Bellpuig (Urgell) i s’autoritza la cessió global d’actius i passius a l’Ajuntament d’aquesta localitat. El Consorci Llotja de Bellpuig es va constituir el 2001 com a entitat pública de caràcter associatiu i de naturalesa institucional, per a la gestió dels serveis i de les activitats propis de la Llotja. A partir de l’experiència assolida en aquests anys, s’ha arribat al convenciment que la seva activitat es pot dur a terme en les mateixes condicions des de l’Ajuntament i garantir, així, l’interès públic de l’activitat. Per això, de mutu acord i per unanimitat, el Consell Plenari va aprovar, el 3 d’agost del 2016, la seva dissolució i, el 29 de novembre del 2016, la cessió global d’actius i passius a favor del consistori perquè gestioni les activitats pròpies de la Llotja a partir de la dissolució del Consorci. Cal destacar que l'Ajuntament de Bellpuig, juntament amb Mercolleida, continua l'aposta de ser referent per al sector cunícola català. Alhora, el Departament d’Agricultura, Ramaderia, Pesca i Alimentació hi continua col·laborant amb suport tècnic, administratiu i econòmic.

Summary: Ratificada la dissolució del Consorci Llotja de Bellpuig i la cessió d’actius i passius a l’Ajuntament


Cada vegada són més les persones que es preocupen del llegat digital i de tot el contingut que un difunt ha deixat publicat a la xarxa, ja siguin imatges, comentaris o arxius. Segons dades del Grup Mèmora, que gestiona els Serveis Funeraris de Barcelona, aquesta inquietud arriba a més del 25% de les famílies, una xifra en augment els darrers anys. És una mostra de l'evolució de la societat que també marca les tendències en serveis funeraris: les incineracions guanyen terreny i ja igualen, al 50%, les inhumacions i les cerimònies laiques són cada vegada més freqüents. A més, la previsió del difunt fa que 3 de cada 4 famílies no hagi de fer front a les despeses en el moment de la defunció.

Summary: La recuperació de la memòria digital dels difunts ja preocupa a més del 25% de les famílies


L'alcaldessa de Barcelona, Ada Colau, ha posat Manuela Carmena com a exemple que "a Espanya hi ha molta gent bona que no és del PP, que lluita i resisteix a les polítiques corruptes i autoritàries del PP i que defensa també els drets de Catalunya". Colau i Carmena han inaugurat aquest divendres la jornada municipalista internacional 'Ciutats sense por', organitzada per Barcelona en Comú, i s'han declarat "alcaldesses revolucionàries i antisistema". Carmena ha afegit després que no eren antisistema, sinó que volien un sistema "millor". En la seva intervenció, l'alcaldessa de Barcelona ha apostat per crear una aliança internacional de ciutats "per defensar els drets humans, conquerir més i millor democràcia, lluitar contra el canvi climàtic, acollir les persones que busquen refugi i aturar Trump, el feixisme, el racisme i el terrorisme".

Summary: Colau sobre Carmena: "A Espanya hi ha molta gent bona que no és del PP i que defensa els drets de Catalunya"


El príncep de Gal·les ha donat positiu en coronavirus i té símptomes lleus, segons ha comunicat la família reial britànica. L'hereu al tron del Regne Unit té "bona salut" i juntament amb la seva esposa Camila, que de moment no està contagiada, està en aïllament a Escòcia. Un portaveu de la família assegura que no és possible determinar qui va contagiar el príncep Carles, de 71 anys, perquè ha mantingut moltes trobades en les darreres setmanes.

Summary: El príncep de Gal·les, contagiat per coronavirus i amb símptomes lleus


La coordinadora general del PDeCat, Marta Pascal, ha lamentat que el govern espanyol compari el procés català amb el 'Brexit' "per desacreditar-lo" i ho emmarca en una "operació de desprestigi" cap al moviment independentista. Durant la conferència 'Countdown to Catalonia's Referendum' que ha pronunciat aquest dimecres a la London School of Economics, Pascal ha envejat "el context democràtic" en què es va produir el referèndum del 'Brexit', més enllà del resultat. "Es va poder votar i precisament el que demanem nosaltres és això", ha subratllat Pascal, que ha afirmat que el referèndum d'independència "es pot fer" i que és possible "des de la legalitat catalana". "La legalitat catalana ens ha de permetre perfectament fer aquest referèndum" ha assegurat Pascal però ha insistit que el PDeCat segueix "assegut a la taula". "Per nosaltres no quedarà la voluntat de poder-nos entendre amb l'Estat espanyol", ha subratllat però ha lamentat "la politització" del Tribunal Constitucional. En aquest sentit, ha afegit que "és desesperançador veure com l'Estat espanyol segueix pressionant perquè els diputats no puguin fer la seva feina, que és debatre i parlar" i ha traslladat "tot el suport a la mesa del Parlament". Convidada per l'ANC England, Pascal ha lamentat "l'operació de desprestigi del govern espanyol" pel que fa al moviment independentista i ha assegurat que "no és un procés de Catalunya contra Espanya" sinó una oportunitat "per poder donar la veu al poble". Durant la xerrada, que s'ha fet en anglès, Pascal ha assegurat que el referèndum "es pot fer" i que és possible "des de la legalitat catalana". "La via democràtica hi és i ens fa especial il·lusió poder explicar-ho aquí, al bressol de la democràcia", ha assegurat. Pel que fa les declaracions de la diputada de la CUP, Anna Gabriel, assegurant que l'únic que podria frenar la celebració del referèndum seria que l'Estat espanyol amenaces explícitament amb l'ús de la força, Pascal ha recordat que "aquest no és l'estadi actual". "La pantalla on estem ara és que la possibilitat de fer el referèndum existeix" ha subratllat, afegint que "l'ús de la violència és inimaginable en el context actual; des del punt de vista democràtic és una bestiesa molt gran". Reunions amb el món liberal "Hem dedicat el matí a conèixer una mica més com està afectant el Brexit, quina estratègia s'està seguint i quin impacte tindrà sobretot sobre el projecte europeu", ha explicat Pascal abans d'adreçar-se formalment a l'auditori. Pascal, que des del 2015 és vicepresidenta del Partit Liberal Demòcrata Europeu (ALDE), ha assegurat que s'ha reunit amb el 'think tank' 'Open Europe' i amb diversos representants del món liberal "que miren tot aquest procés amb molt d'interès".

Summary: Pascal lamenta que l'Estat compari el procés amb el 'Brexit' "per desacreditar-lo"


El vicepresident assegura que la millor manera de desjudicialitzar és una llei d'amnistia i no la reforma del Codi Penal ACN Barcelona.-El vicepresident del Govern, Pere Aragonès, ha mostrat la "disponibilitat" d'ERC de seure amb els partits independentistes per pactar la resposta a una possible inhabilitació del president de l'executiu, Quim Torra, tal com reclama l'ANC. "A tot arreu que serveixi per treballar consensos, hi serem", ha afirmat en una compareixença per recordar el tercer aniversari del 20-S. Segons diu, s'estan dedicant "moltes hores" a trobar unitat amb el soci de Govern, JxCat, per respondre davant "un atac tan dur", si es produeix. A més, Aragonès ha fet referència a la intenció del govern espanyol de reformar el Codi Penal abans de les eleccions, segons publica 'La Vanguardia', recordant que la seva proposta continua sent una llei d'amnistia. "La millor proposta per desjudicialitzar el conflicte és una amnistia, i una amnistia s'aprova mitjançant una llei, no és la modificació del codi penal que el govern espanyol diu que està treballant", ha afirmat Aragonès. "Una llei d'amnistia permet no només que els presos surtin al carrer, sinó que els exiliats puguin tornar i que s'acabin totes les causes polítiques obertes", ha dit. A més, Aragonès ha assenyalat que "si es vol canviar el Codi Penal és perquè en el fons es reconeix que la situació actual és injusta", amb "una causa política". Per aquest motiu, ha insistit, és necessari una "resposta política" a través de la llei l'amnistia. Consens independentista El líder d'ERC ha remarcat que és "imprescindible" que l'independentisme fixi "objectius a curt i mitjà termini". "No ens perdonaríem nosaltres mateixos ni la gent que una inhabilitació del president del govern de la Generalitat s'acabi convertint en una picabaralla entre independentistes", ha afirmat el vicepresident. "Totes les oportunitats que tinguem per generar el consens benvingudes seran i ERC hi participarà activament", ha afegit. També ha assegurat que estan disposats a defensar l'autodeterminació i l'amnistia a la taula de diàleg amb el govern espanyol i ha tornat a demanar que es convoqui aviat.  D'altra banda, ha rebutjat donar suport als comptes de l'Estat si es pacten amb Ciutadans. "Uns pressupostos amb Ciutadans són de dretes i són incompatibles amb ERC", ha argumentat. Tres anys del 20-S Davant l'antiga seu de la conselleria d'Economia, el vicepresident del Govern ha recordat que fa tres anys de les detencions de càrrecs de la Generalitat, un "dels majors atacs" a les institucions catalanes i que va suposar "l'inici de la repressió de l'Estat" que acabaria amb l'empresonament dels presidents de l'ANC i Òmnium, Jordi Sánchez i Jordi Cuixart.  "Tres anys després tornem a manifestar el compromís amb el dret a vot, el referèndum", ha explicat. "Seguirem denunciant un Estat que té una policia i justícia patriòtica i que es decideix a perseguir la dissidència", ha dit.

Summary: Aragonès, sobre la reunió de partits que demana l'ANC: "A tot arreu que serveixi per treballar consensos, hi serem"


El nombre de persones inscrites a les oficines del Servei d'Ocupació de Catalunya (SOC) aquest juliol s'ha situat en 387.313 aturats, cosa que suposa 4.075 desocupats menys que al juny, segons dades del ministeri d'Ocupació i Seguretat Social. Aquest descens del juliol és el més baix registrat en aquest mes en els últims tres anys, des del 2014, quan el retrocés va ser de 1.983 persones. L'atur porta baixant sis mesos seguits a Catalunya. En termes anuals, el nombre de persones inscrites al SOC encadena 49 mesos de retrocessos continuats, en concret des del juliol del 2013 quan es va registrar la primera reducció interanual de l'atur des del juliol del 2007. L'atur cau a totes quatre demarcacions catalanes (Barcelona -2.290, Girona -648, Lleida -253 i Tarragona -884) i a tots els sectors d'activitat, en especial al sector serveis, per la temporada turística d'estiu.   La xifra d'atur registrada a Catalunya aquest mes de juliol de 387.313 persones és la més baixa que s'observa en la sèrie del ministeri d'Ocupació i Seguretat Social des de l'octubre del 2008 quan el nombre de persones inscrites al SOC se situava en 377.999 aturats.  La reducció de l'atur en el mes de juliol ha estat una constant en la sèrie des de l'any 2010, quan en aquell mes de juliol la reducció de l'atur va ser de 15.070 persones, fins ara la xifra més alta de caiguda registrada en un mes de juliol.  Els mesos de juliol entre l'any 2000 i el 2009, l'atur en aquest mes sempre va augmentar mentre que va caure entre el 1996, inici de la sèrie, i el 1999, sempre observant el comportament del me de juliol.  L'atur baixa a Catalunya en termes mensuals en els últims sis mesos mentre que en termes anuals la disminució acumula 49 mesos seguits, des del juliol del 2013, quan es va registrar el primer descens interanual de les xifres d'atur després d'un llarg període d'increments interanuals que va començar el juliol del 2007, quan es va començar a registrar els primers indicis de la llarga crisi amb dues recessions que ha viscut l'economia.  La caiguda de l'atur en termes anuals ha estat de 53.073 persones en relació amb el juliol de l'any passat, el 12.18% menys.  L'atur cau a tots els sectors d'activitat, especialment en les empreses de serveis on la desocupació cau de 2.290 persones, gràcies a les fortes contractacions que s'han fet per fer front a la demanda generada pel sector turístic i una temporada d'estiu que es preveu de màxims històrics.  Després del sector serveis, baixa l'atur a la indústria on la reducció ha estat de 840 persones, seguit de la construcció, amb una sortida de les llistes del SOC de 476 persones i l'agricultura, on la disminució ha estat de 138 persones.   9 de cada 10 contractes temporals La temporalitat en els contractes nous torna a ser una constant en aquest mes de juliol. Així, dels 315.227 contractes que es van signar al juliol, el 4,78% més que l'any passat, el 89,13 eren temporals, un percentatge que es manté en els mateixos percentatges del juliol del 2016 quan la temporalitat va ser del 89,62%, tot i la reforma laboral del febrer del 2012, que buscava un increment de la contractació indefinida.  Aquest augment de la temporalitat ha fet que el nombre de contractes signats en aquest mes de juliol sigui el més alt registrat mai en un mes de juliol i el segon més alt de tota la sèrie que comença el maig del 2005, nomé per rere del juny d'aquest any 2017, quan es van celebrar 325.132 contractes, el màxim fins ara.  Cobertura del 56,28% en prestacions El ministeri d'Ocupació reconeix que dels 391.388 aturats que hi havia a Catalunya el mes de juny (les xifres més recents), només el 56,28% rebien alguna prestació econòmica. D'aquestes persones, només el 27,65% rebien la prestació contributiva, poc més que un de cada quatre aturats.  Estat espanyol El nombre de persones sense feina inscrits als Serveis Públics d'Ocupació Estatal (SEPE) al mes de juliol es va situar en 3.335.924 persones, cosa que suposa una reducció de 26.887 persones en relació amb el mes de juny.  Aquesta xifra de desocupats al juliol és la més baixa dels últims 8 anys, segons el ministeri de Fátima Báñez.  En els últims dotze mesos, l'atur s'ha reduït de 347.137 persones, el 9,4% menys que al juliol del 2016.  L'afiliació a  la Seguretat Social creix de 131.137 treballadors en un any  El nombre de persones afiliades a la Seguretat Social al juliol a Catalunya es va situar en 3.353.781 treballadors, cosa que suposa 23.953 empleats més que al juny, el 0,72% més, i 131.137 persones més que al juliol de l'any passat, el 4,07% més.  Demarcacions Per demarcacions, l'atur també va a la baixa a tots els territoris del Principat amb especial incidència a Barcelona, on cau de 2.290 persones, a Tarragona, on el descens afecta a 884 persones, Girona amb menys 648 aturats i Lleida amb una reducció de 253 actius.  Barcelona, vuit mesos de caigudes de l'atur A Barcelona, el nombre de persones que estaven inscrites al SOC al juliol es va situar en 292.277 aturats, 2.290 persones menys que al juny, el 0,78% menys, i 40.087 desocupats menys en l'últim any, el 12,06% menys.  La xifra d'aturats tancada al juliol és la més baixa que s'observa en la sèrie des de l'octubre del 2008, quan hi havia 283.815 aturats.  El nombre de desocupats a les comarques barcelonines porta baixant 8 mesos seguits en termes mensuals i 49 mesos en termes interanuals, des del juliol del 2013.  Girona, amb xifres del setembre del 2008 El nombre de persones que estaven inscrites al SOC al juliol a les comarques gironines es va situar en 33.428 aturats, 648 persones menys que al juny, l'1,90% menys, i 4.675 desocupats menys en l'últim any, el 12,27% menys. La xifra d'aturats tancada al juliol a Girona és la més baixa que s'observa en la sèrie des del setembre del 2008, quan hi havia 32.685 aturats. El nombre de desocupats a les comarques gironines porta baixant 6 mesos seguits en termes mensuals i 48 mesos en termes interanuals, des de l'agost del 2013.  Lleida encadena 50 mesos de caigudes interanuals El nombre de persones que estaven inscrites al SOC al juliol a les comarques lleidatanes es va situar en 17.841 aturats, 253 persones menys que al juny, l'1,40% menys, i 2.933 desocupats menys en l'últim any, el 14,12% menys. La xifra d'aturats tancada al juliol a Lleida és la més baixa que s'observa en la sèrie des del novembre del 2008, quan hi havia 17.494 aturats. El nombre de desocupats a les comarques lleidatanes porta baixant 4 mesos seguits en termes mensuals i 50 mesos en termes interanuals, des del juny del 2013.  Tarragona, amb xifres de l'atur del 2008 El nombre de persones que estaven inscrites al SOC al juliol a les comarques tarragonines es va situar en 43.767 aturats, 884 persones menys que al juny, l'1,98% menys, i 6.008 desocupats menys en l'últim any, el 12,07% menys. La xifra d'aturats tancada al juliol a Tarragona és la més baixa que s'observa en la sèrie des de l'octubre del 2008, quan hi havia 41.021 aturats. El nombre de desocupats a les comarques tarragonines porta baixant 5 mesos seguits en termes mensuals i 49 mesos en termes interanuals, des del juliol del 2013.

Summary: L'atur cau de 4.075 persones al juliol, el descens més baix en aquest mes dels últims tres anys


El Grec 2020 abaixa aquest divendres el teló de la seva edició més "emocionant" i difícil, absolutament marcada per la crisi sanitària. Contra pronòstic, el festival es va mantenir al juliol a base de redefinir la programació i adaptar-se a tots els protocols de salut exigits. I el públic hi ha respost, gairebé exhaurint les localitats i mantenint-hi la confiança malgrat els vaivens que van amenaçar amb la seva suspensió a mitjan festival. El Grec ha assolit una ocupació del 91,3% - 95% al Teatre Grec-, i ha venut 23.372 entrades de les 25.590 a la venda. Les xifres no són tan "representatives" pel seu director, Cesc Casadesús, com "l'emoció" que ha vist entre el públic, i ell mateix, de sentir-se part d'un festival "que importa a la gent".

Summary: El públic manté la confiança en el Festival Grec més "emocionant" amb un 91% d'ocupació


El grup dels socialistes europeus a l'Eurocambra ha reclamat a través d'una carta a la presidenta de la Comissió, Ursula von der Leyen, i al president del Consell, Charles Michel, un fons europeu de garantia de viatges per finançar "immediatament" els sectors del turisme i del transport. Davant la "paralització" d'ambdós sectors per les restriccions per frenar l'expansió de la covid-19, els socialistes demanen a la Unió Europea que doni resposta a empreses i treballadors vinculats als sectors, però també als passatgers que tenen la "incertesa sobre si poden reclamar els seus diners o si podran anar de vacances".   En la carta, els socialistes europeus avisen a la Unió Europea que cal "actuar ràpid" per "salvaguardar la indústria i els llocs de treball derivats d'una indústria que és la columna vertebral de l'economia europea". A mes de "suport immediat" al sector, els socialistes europeus també reclamen a la Comissió Europea que presenti una guia al sector turístic que el permeti recuperar l'activitat a l'estiu. "Si revitalitzem el sector, farem una contribució de valor incalculable a una ràpida recuperació", apunta el text.

Summary: Els socialistes europeus reclamen a la UE un fons per finançar "immediatament" els sectors del turisme i el transport


Els experts del Centre d'Art d'Època Moderna (CAEM) de la Universitat de Lleida (UdL) han certificat l'autoria d'una obra inèdita del pintor Joaquim Sunyer (Sitges 1874-1956), el representant més emblemàtic del Noucentisme pictòric català, juntament amb Torres Garcia i Xavier Nogués. Es tracta d'un nu femení assegut de 1936 que s'inscriu en la segona i definitiva etapa pictòrica de Sunyer, un estil madur, plàcid i equilibrat arrelat a la Mediterrània que caracteritzà l'escola noucentista. L'oli sobre llenç, de 91,5 x 72,7 centímetres (sense marc) i en magnífic estat de conservació, porta la signatura del pintor barceloní, segons informa la UdL.  Els investigadors del CAEM Ximo Company i Anna Pedret, que han fet l'anàlisi d'aquesta obra inèdita, han trigat més de cinc mesos, per determinar i certificar-ne l'autoria. Les proves tècniques efectuades al llenç inclouen inspecció organolèptica, fotografia digital HD mitjançant llum difusa reflectida de l'espectre lumínic visible, microfotografia digital amb llum difusa reflectida, fotografia infraroja, fluorescència visible induïda per  ultraviolada (UVF 365 nm) i microscòpia. L'obra exhibeix un dibuix "vibrant i sensual, realitzat amb una gran soltesa que evidencia la prodigiosa mà d'un artista experimentat que copia del natural i que, amb poques línies encaixa el cos i l'expressió de la jove", segons els investigadors. Els tocs de llum, amb un blanc pur, han estat aplicats en l'última addició de pintura, la qual cosa suposa, afirmen els experts, que l'artista va construir primer les ombres i els tons mitjans per després afegir els punts de llum.  Les ombres apareixen remarcades al maluc i a la cuixa dreta amb una pinzellada més opaca i fina; de la mateixa manera, s'ha realitzat un contorn més definit de la figura en els braços, cintura i cames. El cabell està construït mitjançant la superposició de diferents tonalitats, encara que en aquest cas s'ha recorregut a una superposició de taques pictòriques, més enllà de les recurrents pinzellades en ziga-zaga, segons els investigadors del CAEM de la UdL. Segons Ximo Company, "segurament estem davant del nu més adult, refinat, atractiu, de l'extens catàleg pictòric de Joaquim Sunyer". "Una indiscutible obra mestra de la pintura catalana de la primera meitat del segle XX", conclou el professor de la UdL.

Summary: El CAEM de la Universitat de Lleida treu a la llum un nu inèdit de Joaquim Sunyer


Corominas es mostra convençut que l’Estat volia aplicar el 155 “hagués fet el que hagués fet avui” Puigdemont ACN Barcelona.-El president del grup parlamentari de JxSí, Lluís Corominas, ha tancat aquest dijous el debat del Parlament explicant que la seva formació proposarà al ple en les seves propostes de resolució que “s’acompleixi el mandat de l’1-O, iniciant els seus efectes i el procés constituent”. A més, ha avançat que també sotmetrà a votació de la cambra el “rebuig a l’aplicació de l’article 155” per “l’agressió que suposa al poble de Catalunya a través de les seves institucions”. En aquest sentit, ha demanat el suport d’altres grups especialment a aquesta part perquè assegura que JxSí vol que la proposta “sigui molt transversal” i que provoqui la “reflexió de tots els diputats que estimin els institucions catalanes”.  D’altra banda, i després de lloar les ofertes de convocar eleccions a canvi de no aplicar el 155 que ha fet el president, Carles Puigdemont, Corominas ha criticat que el govern espanyol hagi volgut dinamitar “la voluntat del poble i la democràcia”. “Hem ofert un cop  més la mà i ens l’han tornat a mossegar.  Per als que ens demanen gestos cada dia: És una altra mossegada, i tenim dignitat i no fallarem a la gent que ens ha portat fins aquí”, ha sentenciat el president del grup de JxSí.  En aquest sentit, s’ha mostrat convençut que l’oferta de Puigdemont no tenia una rèplica a l’alçada en la part de l’Estat. “Volen aplicar el 155, i ho faran. Hagués fet el que hagués fet el president avui, volen aplicar-lo i demostrar que qui mala és qui imposa per la força”, ha etzibat. Per a Corominas, l'Estat vol “un Parlament domesticat, i imposar una política policial”. “En aquesta submissió per les armes i l’amenaça constant, no ens hi trobaran. La unitat d’Espanya no pot estar per sobre mai de les llibertats individuals i col·lectives de Catalunya”, ha afegit.  En aquest mateix sentit, ha acusat a PP, PSOE i Cs d’estar “obsessionats amb la declaració” d’independència. “Nosaltres estem obsessionats, en canvi, en eixamplar la base. I l’eixamplarem avui i demà amb tot aquells que vulguin defensar la nostra gent i les nostres institucions. És la nostra manera de fer la declaració”, ha dit, tot emplaçant al PSC a sumar-se a aquesta defensa de la Generalitat.  Tot i aquestes bones paraules als socialistes, Corominas també ha tingut temps per carregar contra Miquel Iceta i la seva formació. “Donaran suport a que la presidenta del Parlament no pugui proposar candidat i celebrar un ple d’investidura? I el que és més important, socialistes, esteu d’acord amb que la Mesa remeti a l’Estat tot per donar conformitat o no? No podran sotmetre ni a debat ni a votació res si no passa el veto de l’Estat. L’Estat s’atribueix la funció de TC. A quina democràcia s’ha vist? És un cop d’estat en tota regla”, ha etzibat en to contundent.  Per acabar, Corominas ha volgut dirigir-se al conjunt de ciutadans independentistes, demanant “avui més que mai, calma”. “Ens volen atemorits. Estem guanyant. La nostra proposta és un estat independent de tots, que no va contra ningú”, ha conclòs.  Gordó, en defensa de les institucions El diputat no adscrit, Germà Gordó, ha fet també una breu intervenció per carregar contra l’actitud de l’Estat i donar suport al president de la Generalitat. A més, ha volgut mostrar el seu “més absolut rebuig a l’article 155” i a favor “del dret a decidir del poble català i aranès”, tot afegint que sempre estarà “en la defensa de les institucions catalanes i sempre en tot moment a favor del diàleg” i “per un projecte el més ampli possible”. “Diàleg des de la sobirania, mai des del vassallatge ni la por”, ha sentenciat.

Summary: JxSí proposa “complir el mandat de l’1-O, iniciar els seus efectes i el procés constituent”


L’expresident de la Generalitat i líder de CDC, Artur Mas, ha explicat, en una entrevista a Rac1, que l’actual president català, Carles Puigdemont, li ha encarregat que faci “contactes discrets” en l’àmbit de les relacions internacionals en nom de l’executiu, per tal d’explicar el procés que viu Catalunya. Mas no ha donat més detalls però ha assegurat que aquest serà el seu paper i la manera “d’ajudar” al Govern des de la seva posició d’expresident. A més, ha assegurat estar “molt tranquil” des de la seva nova posició polítics i “convençut” del “pas al costat” que va fer retirant-se de la presidència. Malgrat això, considera que ell està “a la reserva” i recorda que el seu gest el deixa “alliberat” del compromís que tenia de no tornar a concórrer a unes eleccions. Tot i que Mas encara manté una taula a la Casa dels Canonges on té part de la documentació que guardava al seu despatx, Mas ha confirmat que obrirà la seva oficina d’expresident a la part alta del Palau Robert.  “Tranquil”, “segur d’haver pres una decisió amb plena convicció”, “alliberat, en part, de la càrrega feixuga” i “convençut del que es va fer”. Així s’ha mostrat Artur Mas aquest dilluns en l’entrevista que ha concedit a Rac1.  I és que l’expresident assegura que ja ha agafat la dinàmica del seu nou paper. Tant és així que, tot i explicar que encara “s’està començant a parlar”, sembla que ja té feina assignada des del nou Govern de Carles Puigdemont. Agafant com a referent el paper dels expresidents de països com els EUA, Mas ha dit que el president de la Generalitat li ha “demanat que, de manera discreta, faci contactes en les relacions internacionals, que faci determinada feina i determinats contactes, accions concretes”.  “Jo, encantat de la vida, perquè estic per ajudar al Govern, a JxSí i al projecte perquè segueixi endavant i sense perdre efectius dins la societat catalana”, ha valorat Mas, que s’ha mostrat molt disposat a impulsar “determinada diplomàcia paral·lela” i a que “alguns escoltin per boca meva determinades coses”.  El seu paper d’expresident, però, no vol dir una retirada de la política de primera línia per a sempre. Així, al menys, ho ha volgut deixar clar Mas en recordar que el seu “pas al costat” el va deixar “alliberat del compromís de no tornar a presentar-se en unes eleccions”. “Estic a la reserva. La decisió que vaig prendre, és amb totes les conseqüències. La meva voluntat és no tornar a presentar-e, però com no se’m va deixar acabar no puc dir que segur que no ho faré”, ha explicat, tot afegint que a hores d’ara “la voluntat no és la de tornar” a ser candidat a la presidència.  Mas ha insistit que té molt assumit el seu nou rol i que hi veu “molts elements positius”. Un d’ells serà, tal i com ha explicat, poder assistir a les manifestacions que convoqui la societat civil sobiranista i a les quals fins ara mai ha pogut anar “per preservat el sentit institucional de la presidència d ela Generalitat” que ostentava.  També com a expresident s’ha permès valorar des d’un punt de vista diferent el seguiment del pacte d’estabilitat parlamentària que JxSí i la CUP mantenen, i que va ser clau en la seva retirada de la presidència. Preguntat sobre si la CUP està complint l’acord, Mas ha estat molt clar: “A hores d’ara, sí. S’haurà de veure amb el pas del temps. Però l’acord és molt clar. La CUP no pot votar trencant l’estabilitat parlamentària, al costat de partits contraris al procés”, ha dit, tot “desitjant” que els anticapitalistes donin suport als pressupostos que aprovi el Govern de Puigdemont.  Per últim, preguntat també per si creu que l’alcaldessa de Barcelona, Ada Colau,  pot ser una aliada o un escull en el procés sobiranista, Artur Mas ha assegurat que considera que la líder de Barcelona en Comú “pot arribar a ser una aliada però ho ha de demostrar en el moment de la veritat”. “La intuïció em diu que ho serà, espero”, ha conclòs.

Summary: Mas assegura que Puigdemont li ha encarregat que faci “contactes discrets internacionals”


El MNAC revisarà l'any 2020 una de les figures clau de la seva col·lecció, Isidre Nonell, amb una exposició temporal retrospectiva que es veurà entre el maig i el setembre. Aquest és el primer nom propi d'un programa on destaca el projecte conjunt amb el Museu del Prado per mostrar per primera vegada des del seu arrencament les pintures de Carracci a l'església de Santiago dels Espanyols, a Roma. I, també, una mostra sobre la relació entre dos grans ceramistes del segle XX, Josep Llorens Artigas i el japonès Hamada Shöji. D'altra banda, el Museu ha anunciat aquest dijous un acord de col·laboració amb la Fundació Suñol pel qual podrà fer ús de la seva col·lecció d'art modern per reforçar el "discurs" d'art de postguerra i la segona avantguarda. L'entesa ja es traduirà enguany amb la "intrusió" de set obres de la Fundació a les sales del MNAC.  El MNAC oferirà una retrospectiva "molt renovada i diferent" de l'exposició que ja va acollir fa uns anys sobre Isidre Nonell. En aquesta ocasió la seva obra anirà acompanyada de "molta" altra obra que la posa en context, i d'artistes de relleu com Picasso o Goya. "Es veuran molts Nonell que no s'han vist mai", ha promès Pepe Serra.  La coproducció internacional de l'any serà 'Carraci. La Capilla Herrera', una mostra que reunirà per primera vegada des del seu arrencament i dispersió les pintures realitzades per Anníbale Carracci per a la capella Herrera a l'església de Santiago dels Espanyols, a Roma. Pintures que es troben, d'una banda, al Museu del Prado –que les acaba de restaurar- i de l'altra al MNAC (en dipòsit fet per l'Acadèmia de les Belles Arts de Sant Jordi).  El tercer plat fort de l'any serà l'exposició dedicada a Josep Llorens Artigas i Hamada Shöji, dos grans ceramistes del segle XX, i que segons ha subratllat Serra permetrà posar sobre la taula un "relat absent" (el del ceramisme) en la historiografia de l'art. La Fundació Suñol reforça la segona avantguarda i la postguerra D'altra banda, Pepe Serra ha anunciat amb gran satisfacció un acord amb la Fundació Suñol que permetrà al museu disposar de les seves obres vinculades a l'art de postguerra i la segona avantguarda, el període que el MNAC està bastint els darrers anys per tancar el seu relat artístic. D'aquest acord en deriva una primera concreció per aquest 2020, els 'Diàlegs Intrusos'. Es tracta d'una primera incursió de vuit obres de la Suñol  que es mostraran dins d'aquesta col·lecció del MNAC, a finals del 2020.  A més, el període en qüestió també quedarà reforçat enguany amb la mostra 'Sorgir de les ombres', de la ma de la Biblioteca-Museu Víctor Balaguer. El projecte implica la restauració per part del MNAC de part del fons de l'equipament de Vilanova i la Geltrú, que farà lluir la col·lecció de l'antic Museu d'Art Contemporani de Barcelona.  Finalment, i amb la voluntat de seguir oferint lectures contemporànies i renovades de la seva Col·lecció, el MNAC torna a presentar una sèrie de col·laboracions amb artistes en actiu. Aquest 2020 passaran pel museu amb els seus projectes artistes com Oriol Vilapuig, amb un 'site specific' a les sales del Romànic amb el seu treball fotogràfic d'investigació sobre esglésies abandonades al Pirineu; també ho faran Mabel Palacín ('Homeland'), Vicens Vacca amb un projecte acústic a al Sala Oval, i a l'Espai Educart, Jordi Ferreiro, Èlia Llach, Lúa Coderch i Anna Dot.  Programar amb 1,5MERU, "ridícul"  Pepe Serra ha lamentat una vegada més el pressupost (1,5MEUR) amb què han dissenyat el nou curs expositiu. "Tota xifra de programació del museu que baixi de 3 milions és una anomalia. Programar amb menys de 3 milions és ridícul", ha sentenciat el director del MNAC. En aquest sentit, i novament, ha desitjat que el pressupost general del Museu –fixat en 15,6 des dels pressupostos del 2017, prorrogats fins avui- s'incrementi de forma "notable". Especialment si es confirma el creixement d'un 14% del pressupost del departament de Cultura en els pressupostos que ha d'aprovar la Generalitat enguany. Hores d'ara el museu desconeix quina part d'aquest total correspondrà a l'equipament.

Summary: Carracci, Nonell i el tàndem Hamada-Artigas, les tres grans exposicions del MNAC pel 2020


La policia local d'Amposta ha detingut un veí de la ciutat, de 30 anys i nacionalitat colombiana, com a presumpte autor d'un delicte de tràfic de drogues. Els agents van enxampar l'home amb set embolcalls de cocaïna preparats per a la seva distribució així com 230 euros en bitllets a la zona del Castell. L'arrest es va produir a un quart de deu del vespre d'aquest dimarts, quan efectius del cos local desplegaven un control preventiu contra el consum de drogues al barri. El detingut passarà a disposició judicial durant les pròximes hores, un cop hagin finalitzat les diligències policials.

Summary: Detenen un veí d'Amposta amb set embolcalls de cocaïna destinats a la venda


Eulàlia Reguant calcula que hi ha al voltant de 100 persones ferides per cops de porra pels incidents a Gràcia ACN Barcelona.-La diputada de la CUP Eulàlia Reguant ha considerat aquest dimarts que l’absolució dels Mossos acusats en el cas Quintana és “molt preocupant” especialment després d’escoltar les últimes declaracions. En declaracions a Rac 1, Reguant ha reclamat que es reobri el cas fent referència a les declaracions del comissari en cap dels Mossos d'Esquadra, Josep Lluís Trapero, i del secretari general del Sindicat de Comandaments, Jordi Dalmau. A més, Reguant ha calculat que hi ha al voltant de 100 persones ferides per cops de porra arran dels incidents dels últims dies al barri de Gràcia pel desallotjament del local Banc Expropiat i ha qualificat l’actuació dels Mossos “d’absolutament desproporcionada”. “La CUP no és la portaveu de la gent del Banc Expropiat. Ni ho som ni ho volem ser. Ens solidaritzem amb un col·lectiu que fa una feina necessària”, ha afegit.

Summary: La CUP reclama que es reobri el cas Quintana: “L’absolució i les últimes declaracions dels Mossos són molt preocupants”


L'Audiència de Girona ha condemnat a una pena de 21 anys i un dia de presó l'autor material del crim de Cabanes (Alt Empordà). La sentència recull el veredicte del jurat popular, que va declarar Oriol Boyer culpable d'un delicte d'assassinat per haver propinat la pallissa mortal a l'anciana de 76 anys, i d'un altre de tinença il·lícita d'armes. En matèria de responsabilitat civil, el tribunal obliga el condemnat a indemnitzar amb 144.000 euros els familiars de la víctima, a qui Boyer va deixar moribunda en un camp a tocar de casa seva. Ara, un cop la sentència es publiqui, l'Audiència haurà de convocar una vista urgent perquè Boyer continuï a presó mentre la resolució no sigui ferma (ja que durant la instrucció del cas no se li va prorrogar la preventiva). Per altra banda, i com també va concloure el jurat popular, l'Audiència absol el segon processat per aquest cas, el violador reincident Antonio García Carbonell.   La sentència, de la qual ha estat ponent el magistrat Ildefons Carol, recull fil per randa el veredicte del jurat popular, que va considerar Boyer culpable d'un delicte d'assassinat amb acarnissament i traïdoria. El crim va tenir lloc la nit del 27 de febrer del 2014, quan Boyer va abordar l'anciana, li va donar una pallissa i la va deixar moribunda en un camp.  La dona va passar la nit al ras i no va ser fins l'endemà quan un treballador de la finca la va trobar i va donar l'alerta. La víctima va ingressar d'urgència a l'hospital, on va morir dies després a conseqüència de la gravetat de les ferides.  La sentència recull que, la nit del crim, Boyer va agafar la víctima del tot desprevinguda, aprofitant que havia sortit de casa per donar menjar als animals. A més, el tribunal subratlla que la dona es trobava desvalguda i no va tenir opció de defensar-se, perquè el condemnat era "molt més fort que ella i expert en arts marcials". L'Audiència també fa palès que Boyer va provocar a l'anciana un patiment "innecessari". No només li va donar una pallissa, sinó que després la va abandonar a la intempèrie "amb les mans lligades i semiinconscient". "I ho va fer, a més, deixant-li obstruïdes les vies respiratòries amb una peça de roba, la qual cosa evidencia un ànim subjectiu, pervers i calculat per elevar el seu patiment", recull la sentència. Oriol Boyer s'enfrontava una pena global de 26 anys de presó pel delicte d'assassinat i un altre de tinença il·lícita d'armes (perquè quan els Mossos el van detenir, a casa seva li van trobar una escopeta de doble canó retallat). La sentència, però, rebaixa la petició que van fer fiscal i acusació particular després de la lectura del veredicte. L'acaba condemnant a 21 anys i un dia de presó, perquè entén que se li ha d'imposar "la pena bàsica" per assassinat (ja que la traïdoria i l'acarnissament és el que fixa la diferència entre aquest delicte i el d'homicidi). En matèria de responsabilitat civil, la sentència obliga Boyer a indemnitzar amb 72.000 euros tant el marit com la filla de la víctima. Ara, un cop la sentència es publiqui, l'Audiència de Girona haurà de convocar una vista urgent perquè Boyer continuï a presó mentre la resolució no sigui ferma. I és que, durant la instrucció del cas, no se li va prorrogar la preventiva (tot i que Boyer, actualment, ja està empresonat per altres delictes). García Carbonell, absolt La sentència, com ja va concloure el jurat popular, també absol el segon acusat en aquest cas: el violador reincident Antonio García Carbonell. El veredicte recollia que, tot i que García Carbonell estigués a Cabanes aquella nit per cometre un robatori, no va participar en l'assassinat. A l'hora de declarar-lo no culpable, el jurat popular es va basar, sobretot, en la declaració de dos testimonis. Un d'ells (acusat amb García Carbonell en un cas de falsificació de moneda) va explicar que el violador reincident li havia confessat que va anar amb Boyer a Cabanes per cometre un robatori. Però que un cop allà, s'havia quedat a dins del cotxe. L'altre testimoni, per la seva banda, va confirmar que els dos homes l'havien anat a veure la nit anterior al crim per demanar-li informació sobre el robatori.  Tot i l'absolució, però, de moment García Carbonell continuarà a presó (ja que compleix pena per la causa de falsificació de moneda). El seu advocat, Joaquim Bech de Careda, ja va avançar però que en demanarà l'excarceració perquè considera que no hi ha risc de fugida.  García Carbonell va ser el primer pres de l'estat espanyol que va sortir en llibertat per la supressió de la doctrina Parot. Fins aleshores, estava complint una condemna de 270 anys de presó per agressions sexuals perpetrades entre els anys 1991 i 1995. La sentència de l'Audiència de Girona no és ferma. S'hi pot interposar recurs d'apel·lació davant el Tribunal Superior de Justícia de Catalunya (TSJC) en un termini de deu dies.

Summary: L'Audiència de Girona condemna a 21 anys i un dia de presó l'autor material del crim de Cabanes


El Memorial Democràtic ha iniciat la instal·lació de nou peces 'stolpersteine' en record de víctimes del nazisme a Vilafranca del Penedès. Les llambordes es col·loquen a la vorera de davant de la darrera residència que va tenir la persona en llibertat i aquest dimarts s'ha instal·lat la primera al carrer Ateneu, a l'alçada del número 50, davant d'on va viure Josep Cerrillo Galimany. Les vuit peces restants s'instal·laran al llarg de la setmana. Sis s'ubicaran també davant els antic domicilis de les persones deportades, però n'hi haurà dues que s'instal·laran davant el monument a les víctimes dels camps nazis al parc de la Pau en no haver-se localitzat el darrer domicili de les víctimes. La neboda de Cerrillo, protagonista aquest dimarts, Teresa Puig, ha recordat que el seu oncle va sobreviure després de quatre anys al camp de Mauthausen, tot i que no va poder tornar a Vilafranca del Penedès fins als any 70, quan va obtenir la nacionalitat francesa. El captiveri nazi, assegura, va "consumir física i emocionalment" el seu oncle.  Les 'stolpersteine' recordaran, a més de Cerrillo, Damià Aleixendri, Pere Escudé, Josep Junyent Feliu, Josep Junyen Ferran, Eusebi Pérez, Josep Sanahuja, Ramon Guasch i Rafael Viñolas. El director del Memorial, Jordi Font, afirma que actes com aquests són "més necessaris que mai per les amenaces que ens assetgen i per fer front a les temptacions negacionistes". 75.000 'stolpersteine' arreu del món El primer 'stolpersteine' el va crear l'artista alemany Gunter Demnig el 1996. Des de llavors, s'ha col·locat més de 75.000 llambordes a una vintena de països com França, Finlàndia, Lituània o l'Argentina. A Catalunya, se n'han col·locat prop de 200 en una trentena de municipis des de l'any 2017. 'Stolpersteine' és un terme alemany que vol dir "pedres que ens fan ensopegar". Són blocs quadrats de ciment, d'un deu centímetres i amb una placa de llautó on hi ha gravades a mà les dades més rellevants de la víctima.

Summary: El Memorial Democràtic instal·la nou llambordes en memòria de víctimes del nazisme a Vilafranca


El líder de Cs al Parlament, Carlos Carrizosa, ha retret al president de la Generalitat, Quim Torra, que hagi tornat a donar suport, durant el debat de política general, als detinguts dilluns per part de la Guàrdia Civil acusats de terrorisme, rebel·lió i tinença d'armes. En una atenció als mitjans després del discurs de Torra a l'hemicicle, Carrizosa ha assegurat que als detinguts, vinculats als Comitès de Defensa de la República (CDR), se'ls investiga per "fets gravíssims que van en la línia de delictes de terrorisme". "No ha parlat del que realment interessa als catalans, de les llistes d'espera en sanitat o dependència, de la pobresa infantil o de la fuga d'empreses, però sí que ha tingut paraules per donar suport als detinguts", ha criticat. Segons Carrizosa, Torra ha ofert un discurs de "política-ficció dictat pel fugat de Waterloo", en referència a l'expresident de la Generalitat Carles Puigdemont. El dirigent taronja també ha avançat que la portaveu de Cs i candidata a la Generalitat, Lorena Roldán, respondrà aquest dimecres a la tarda a Torra al ple amb un discurs que "posi fi a aquesta bogeria separatista radical" i que afronti "el que importa a tots els catalans". Carrizosa també ha aprofitat per explicar que ja han denunciat Torra davant de la Junta Electoral Central (JEC) per la pancarta que exigeix la llibertat dels líders independentistes empresonats col·locada al balcó de la Generalitat. Ja ho van anunciar la setmana passada, però no ho han fet fins avui perquè les eleccions espanyoles no estaven formalment convocades. "Hem interposat aquesta denúncia perquè es retiri tota la publicitat partidista dels edificis de la Generalitat", ha detallat, en la línia de la queixa que van presentar a la primavera per l'anterior cicle electoral.

Summary: Carrizosa censura que Torra hagi tornat a donar suport als CDR detinguts "per fets que van en la línia del terrorisme "


El grup parlamentari de JxCat ha demanat al nou president espanyol, Pedro Sánchez, que faci marxi enrere i no tiri endavant la presa de possessió del futur ministre de Cultura, Màxim Huerta. En un comunicat enviat aquest dijous al matí, JxCat considera que els comentaris “denigrants, insultants, xenòfobs i sexistes” que Huerta ha publicat a les xarxes socials el “desacrediten” com a ministre de Cultura. “Menysprea i insulta més de dos milions de catalans, no és una persona adequada per ocupar el càrrec” i “ha manifestat obertament el seu odi cap al procés sobiranista”, diu el comunicat. A més, JxCat conclou que la designació de Huerta com a cap de l’àrea de Cultura demostra la “poca voluntat de diàleg” de Sánchez per resoldre el conflicte entre Catalunya i Espanya. Entre les piulades polèmiques del nou ministre de Cultura i Esports en destaquen unes del 2010: "Em cago en el puto independentista" i "A mi tot això de l'Estatut em sembla tan provincià...". En altres tuits del 2012 i 2013, Huerta critica la classe política: "A la porta d'un restaurant ben car i selecte sempre hi ha polítics ben alimentats", "I pensar que als polítics no només els votem, sinó que els paguem!" i "Així en general: quin conyàs de polítics que ens ha tocat". Fa un any i mig, el gener del 2017, Huerta publicava: "Que treguin Twitter de les mans dels polítics. Pel seu bé".

Summary: JxCat demana que el nou ministre de Cultura no prengui possessió pels seus comentaris “xenòfobs i sexistes“


La Paeria va requerir el 28 de juliol passat al Ministeri de Treball i Economia Social, propietari de l'edifici dels sindicats, l'inici immediat de les obres per a garantir l'estabilitat i la seguretat d'aquest immoble, després dels despreniments d'elements de la façana que va patir al maig i que van obligar a instal·lar tanques de protecció a la vorera. L'ordre, la segona que dicta l'Ajuntament de Lleida després d'un decret iniciat el 27 de maig, donava un termini màxim de dos mesos per a l'execució aquests treballs i aquest acaba el pròxim 5 d'octubre. A més, en l'escrit s'adverteix que el seu incompliment habilita a l'Administració a imposar multes coercitives o dur a terme les obres de forma subsidiària, a càrrec de la propietat. El primer tinent d'alcalde i regidor d'Urbanisme, Toni Postius, ha remarcat que els serveis tècnics municipals han estat a sobre d'aquesta qüestió des del primer moment, quan es van detectar els desperfectes a la façana de l'edifici i que la Paeria vetllarà pel compliment dels terminis. "Les valles que ha calgut instal·lar amb caràcter provisional entorpeixen el pas dels vianants i causen molèsties evidents, per tant el que requerim al Ministeri és que s'actui amb urgència". ha afirmat Postius. L'actuació inclou la instal·lació de mesures de seguretat urgents; concretament una marquesina de protecció en voladís a la primera planta i emmallats de seguretat a la façana i el perímetre de la coberta. A més, s'ha de dur a terme la substitució dels vidres de la façana, la impermeabilització i reparació de la coberta i, finalment, la revisió i substitució de la fusteria d'alumini. Després de la primera ordre dictada per l'Ajuntament de Lleida, la propietat va presentar un informe tècnic el 29 de juny amb una memòria de les obres a desenvolupar a l'edifici.

Summary: La Paeria requereix al Ministeri de Treball l'arranjament de la façana de l'edifici dels sindicats abans del 5 d'octubre


Centenars de persones, la majoria amb bicicleta, s'han manifestat aquest dijous al vespre al centre de Barcelona per reclamar una reducció dràstica dels vehicles privats i més espai per als vianants i els ciclistes. La plataforma 'Recuperem la ciutat' vol que les administracions aprofitin l'experiència del confinament i la desescalada per accelerar la promoció del transport públic i el no contaminant, a més de l'espai per als caminants. Asseguren que la ciutat seria més amable i que la reducció de la contaminació milloraria la salut dels ciutadans. Els manifestants han anat pel carrer Aragó entre Passeig de Gràcia i Balmes. Diverses entitats van llançar el passat 13 de maig la campanya 'Confinem els cotxes. Recuperem la ciutat', per reclamar un desconfinament amb una reducció dràstica de l’ús del vehicle privat. Davant la manca de resposta de les administracions a les seves demandes han convocat aquest dijous a una mobilització conjunta a algunes de les principals ciutats de Catalunya com Barcelona, Girona, Lleida, Sabadell, Santa Coloma de Gramenet, Vilanova i la Geltrú, Sant Cugat del Vallès, Premià de Mar, Mataró i Badalona. La campanya, que en tan sols un mes ja compta amb el suport de més de 600 entitats i 7.600 persones, ha fet una convocatòria per passejar i anar en bici amb amics, família i infants en recorreguts tallats al trànsit a les diverses ciutats. S'han fet activitats per reivindicar la mobilitat activa, el transport públic i ciutats lliures de fums. "El desconfinament segur que serà gradual i la ciutat no tornarà a ser la mateixa. Què podem fer perquè aquesta nova normalitat incorpori algun aspecte positiu? Se’ns acut almenys una idea i ben clara: hem d’intentar mantenir els nivells de contaminació a mínims. I per això cal reduir dràsticament el nombre de cotxes i motos que circulen per la ciutat", assegura el manifest. Per això demanen a les administracions un pla de xoc urgent per convertir les calçades en vials prioritaris per a vianants i bicis, a tots els carrers i accessos de les ciutats. I com a mesures d'urgència en el transport públic, la conversió del carril esquerre en carril bus a totes les vies d'accés a les grans ciutats i garantir el finançament del transport públic en la situació actual. El manifest demana un pla de desconfinament que prioritzi les persones i la mobilitat socialment justa i ambientalment sustenible, en detriment del vehicle privat. La contaminació afecta greument la salut, diu el text, i "agreuja els efectes de la covid-19". "Volem recuperar les nostres ciutats, unes ciutats saludables i que cuidin el clima", afegeix. "Aquest confinament deixa escenes urbanes inaudites: ciutats silencioses, olors que abans no se sentien, cants d’ocells, converses entre veïns de balcó a balcó; per primer cop en dècades, moltes ciutats compleixen les recomanacions en qualitat de l’aire que demana l'OMS; per primer cop en els darrers 50 anys, respirar a Barcelona no perjudica la salut", explica el manifest. "És terrible haver hagut d’arribar a aquesta fita per una crisi com la que vivim, però ens permet imaginar la possibilitat de viure en una ciutat sense fums. No és una qüestió menor", lamenta. Segons els impulsors de la iniciativa, alguns estudis internacionals de la Xina, els Estats Units i Itàlia evidencien que les zones amb més pol·lució estan patint majors taxes de mortalitat i morbiditat pel coronavirus. "La població que porta anys respirant un aire contaminat col·lecciona més patologies respiratòries i cardiovasculars; el que pot portar a experimentar els efectes més greus de la covid-19", concreta. Per això, diuen que es necessita que un "percentatge important" dels carrers es converteixin en espais per anar en bicicleta i camina de manera segura, a més de potenciar la capacitat del transport públic per tal de garantir la distància de seguretat sanitària. "La bicicleta ha d’esdevenir el vehicle prioritari del desconfinament: és el vehicle més net i eficient, permet desplaçaments llargs i garantir distàncies de seguretat; no estem parlant de vies secundàries o petites superilles, sinó de la necessitat d’una xarxa de vies sense vehicles de motor, que faciliti la mobilitat activa entre barris i entre ciutats en el cas de les metròpolis urbanes". El manifest assegura que els beneficis per la salut de restringir el trànsit seran múltiples: generarar prou espai per garantir distàncies de seguretat entre les persones, els carrers pacificats seran la manera de promoure la mobilitat activa després de molts dies de sedentarisme per confinament; i respirar un aire net és també una mesura preventiva contra els efectes coronavirus. "Els beneficis ambientals son també palesos: menys emissions en un món que segueix estant en plena emergència climàtica", afegeixen. El manifest elogia la iniciativa de ciutats com Barcelona, Girona o Vic per reservar part de la calçada a bicicletes i vianants, a més de millorar el transport públic, tot i considerar-ho "insuficient" perquè encara afecta "pocs carrers i només la zona més cèntrica de les ciutats". A més, critiquen que Lleida o Tarragona no han fet actuacions en el mateix sentit. "Per caminar cap a ciutats lliures de contaminació necessitem restringir el trànsit rodat dràsticament i ampliar urgentment aquestes mesures i que esdevinguin permanents", conclouen.

Summary: Centenars de manifestants reclamen al centre de Barcelona més espai per a ciclistes i vianants i menys cotxes


Els establiments turístics lleidatans encaren amb optimisme el pont de Tots Sants en què esperen assolir una ocupació mitjana del 75% a les zones turístiques de la demarcació. Segons el Patronat de Turisme de la Diputació de Lleida, en el cas dels establiments hotelers l'ocupació se situarà entre el 65 i el 70%, tot i que aquests dies només tindrà obert un 60% de l'oferta hotelera de les comarques de Lleida. En el turisme rural, l'ocupació oscil·larà entre el 85 i el 90% al conjunt de la demarcació, i en els càmpings i en concret en la modalitat de bungalous també es podria arribar al 90%, tant al Pirineu com a les comarques de la plana. Així mateix, també s'espera que aquests dies les segones residències registrin bons nivells d'ocupació coincidint amb les diverses activitats gastronòmiques i culturals que es duen a terme pels volts de l'1 de novembre arreu de la demarcació.  Segons el director del Patronat de Turisme de la Diputació de Lleida, Juli Alegre, "s'espera una molt bona ocupació ja que el temps es preveu bo i, a més, el fet que hagi caigut en pont fa que el sector es mostri molt optimista". Aquestes bones expectatives per a Tots Sants confirmen, segons Alegre, l'increment de les xifres d'ocupació que porten registrant les comarques lleidatanes des de principis d'any, amb augments continuats mes a mes.  El responsable del Patronat de Turisme ha destacat les nombroses propostes i activitats que es duen a terme aquests dies a les comarques lleidatanes en els àmbits gastronòmic i cultural com és el cas de la festa de l'Era Mongetada de la Val d'Aran; les jornades gastronòmiques del bolet de l'Alta Ribagorça; les jornades micològiques del Pallars Jussà, o d'altres que també es faran a la Segarra i el Solsonès. El perfil de turista que visitarà aquest pont les comarques lleidatanes és de proximitat, amb famílies i grups d'amics sobretot, segons ha explicat Juli Alegre.

Summary: El sector turístic lleidatà preveu una ocupació mitjana del 75% pel pont de Tots Sants


La previsió del Servei Meteorològic de Catalunya indica que a partir d'aquest divendres es produirà una forta davallada de les temperatures i es registraran precipitacions en forma de neu a les comarques pirinenques que poden deixar acumulacions generoses, de més de mig metre durant el cap de setmana. A la zona de la Vall d’Aran, es preveu que demà puguin acumular-se 20 centímetres de neu per sobre els 600 metres. La pròxima matinada i primeres hores del matí d'aquest divendres, la cota de neu se situarà als 200 metres a les comarques del Pirineu i pot deixar també precipitacions minses a la zona de l’Alt Empordà. Al llarg del matí també pot haver-hi precipitacions de neu a la zona interior del prelitoral de Tarragona i zona central de Catalunya, on la cota pot oscil·lar en funció de la temperatura ambient i les zones de precipitació entre els 200 i 400 metres. Així mateix, el Servei Meteorològic preveu que a partir d'aquest vespre i fins dissabte a mitjanit el vent bufarà de component nord a la meitat nord de Catalunya, les Terres de l'Ebre i al litoral de Tarragona, sobretot a les cotes més altes. Davant la previsió de nevades i fortes ratxes de vent, Protecció Civil ha activat les prealertes dels plans Neucat i Ventcat. Així mateix, també ha demanat precaució en la mobilitat de cara al cap de setmana si es preveuen desplaçaments a les comarques afectades i evitar fer activitats a l'exterior a l'alta muntanya en situacions de fort vent i precipitacions.

Summary: El Servei Meteorològic avisa que la pròxima matinada i divendres al matí la cota de neu baixarà fins als 200 metres


La consellera Borràs considera “important” l’increment del 9% a Barcelona, però lluny del que han estimat els principals portals especialitzats d’internet ACN Barcelona.-El preu del lloguer mitjà d’un habitatge a Catalunya ha augmentat un 6,8% interanual durant el 2016 i s’ha situat en els 595,66 euros al mes, segons l’Informe sobre el mercat de lloguer a Catalunya, que ha presentat aquest divendres al matí la consellera de Governació, Administracions Públiques i Habitatge, Meritxell Borràs. Barcelona es manté com la zona amb els lloguers més elevats. La capital catalana ha registrat un increment interanual del preu del lloguer d’un 9% i s’ha situat en els 801,28 euros al mes de mitjana. Borràs ha admès que el preu del lloguer, especialment a la ciutat comtal, s’ha incrementat una manera “important” en el darrer any, però l’ha situat lluny dels creixements que han publicat diversos portals especialitzats d’internet, que han arribat a estimar la pujada dels preus dels lloguers en un 26,4%. Si es té en compte el que ha passat a Catalunya sense Barcelona, els preus mitjans del lloguer s’han incrementat en un 4,8% interanual durant el 2016 i han assolit els 509,38 euros al mes. Igualment, a la regió metropolitana (també sense Barcelona) els preus han crescut un 5,9% interanual i han assolit els 589,31 euros al mes. Per últim, a la resta de Catalunya (sense la regió metropolitana ni la capital catalana), els preus de l’habitatge han crescut un 3,5% de mitjana a nivell interanual i han assolit els 427,45 euros al mes. En tots els casos, els preus es calculen a partir dels contractes que es registren a l’Incasol. Pel que fa al nombre de nous contractes, l’estudi mostra que s’han registrat 142.714 signatures a Catalunya durant el 2016, el que representa un increment del 0,7%. Només a la ciutat de Barcelona, els nous contractes han arribat a 42.182 (+3,8%), mentre que a Catalunya sense Barcelona, s’han registrat 100.532 signatures (-0,7%). En la regió metropolitana sense Barcelona, els nous contractes han arribat als 50.886 (-1,6%), mentre que a la resta de Catalunya (sense Barcelona ni la regió metropolitana), les signatures han assolit un total de 49.646 (0,4%). Durant la roda de premsa, Borràs ha destacat que un dels objectius del Govern en matèria d’habitatge és incrementar l’ús del lloguer a Catalunya, “un país encara amb una forta cultura propietària”. Per això, l’executiu català està treballant en l’elaboració d’un índex de referència dels preus de lloguer. “Això no vol dir regular el mercat, sinó donar incentius i informació als propietaris i als llogaters, tenint en compte que el cost de l’habitatge és la despesa més important per a moltes famílies”, ha sentenciat Borràs. La consellera ha defensat que aquest tipus d’índex s’han elaborar amb rigor, perquè si no “es poden produir efectes negatius i contraris als desitjats”.  El secretari d’Habitatge i Millora Urbana, Carles Sala, ha avançat que el Govern preveu presentar a finals de març aquest índex de referència dels preus del lloguer, que començarà a donar informació de “poques ciutats” i que s’estendrà a una quinzena de municipis de cara a la tardor vinent. En aquest sentit, la consellera ha defensat que “cal actuar sobre el mercat del lloguer per fer-lo més atractiu, segur i estable, especialment a l’àrea metropolitana”. Per això, ha defensat que el Govern està elaborant el citat índex de referència i prepara una futura llei de lloguers catalana.

Summary: El preu mitjà del lloguer creix un 6,8% interanual a Catalunya durant el 2016 i se situa en els 595,66 euros al mes


Naturgy ha començat la construcció de dos parcs eòlics ubicats a l’entorn de cinc municipis navarresos (Añorbe, Artajona, Barásoain, Olóriz i Turapu). La implantació d’aquest projecte d’energia verda suposarà l’emplaçament de 15 autogeneradors amb una capacitat de 49,5 MW i una producció anual de 155.000 MWh. La inversió prevista per l’antiga Gas Natural Fenosa és de 45 milions d’euros. A la planta eòlica de Barásoain s’implantaran onze unitats, amb una producció de 113.000 MWh. Els altres quatre emplaçaments s’aixecaran a Tirapu amb una capacitat de 42.000 MWh a l’any. El projecte correspon a la subhasta del maig de l’any passat i donarà feina a 300 persones. La instal·lació es posarà en marxa al juliol del 2019

Summary: Naturgy inverteix 45 milions d’euros en construir dos parc eòlics a Navarra


El Festival Internacional de Màgia de Badalona celebra aquest any 18 anys en una edició on ha programat més de 25 activitats amb la participació d'una seixantena de mags. La menció honorífica d'enguany recau sobre la titellaire Tenia Moner per introduir la màgia al món de les titelles. De fet, el director del festival, Enric Maggoo, ha ressaltat que en aquesta edició es vol "potenciar especialment el paper de les dones en el món de la màgia". L'encarregada de donar el tret de sortida al festival serà la II Trobada de Mags de Catalunya, que tindrà lloc aquest dissabte al centre comercial Màgic de Badalona, que reunirà més d'una vintena de mags procedents de tot Catalunya. La Gala Internacional de Màgia, del 23 al 25 de febrer, comptarà amb Ivan Necheporenko, Grand Prix del campionat mundial de màgia.  Els espectacles programats en teatres s'inauguraran amb la tercera edició del cicle Màgia i Humor, el 10 de febrer. Enguany protagonitzen aquest show en format cabaret "canalla" l'humorista Pepe Viyuela i els mags còmics José Luis Rubiales i Morrison 'El Magnifico'. Seguirà el programa el guardonat espectacle 'Tea Time', el 18 de febrer, del Mag Txema, Premi al Festival Les Anneaux Magiques d'Or 2017 a Suïssa i Premi Magic Valongo de Portugal. Prendran el relleu les quatre sessions de la Gala Internacional de Màgia, que tindrà lloc els dies 23, 24 i 25 de febrer al Teatre Zorrilla. Enguany comptaran amb la participació de Felipe Mejías (tècnica Sand Art), Mikael Szanyiel (màgia còmica), Aaron Crow (mentalisme), Ivan Necheporenko (Grand Prix del campionat mundial de màgia) i Arkadio & Bella (grans il·lusions). Presentarà la gala el mag còmic Alberto de Figueiredo.  La Gala Solidària tindrà lloc el 4 de març i serà protagonitzada per cinc joves promeses del món de la màgia: Maga Game, Alex Gilabert, Maria Altés i Set de màgia. El certamen ha recalcat que l'objectiu de la vetllada servirà per recaptar fons per al projecte 'Solidarmàgia' liderat pel Mag Nani, que trasllada la màgia a les regions més desfavorides del món, aquest any, a la República Dominicana. "A les gales intentem combinar màgia moderna, atrevida, moderna i transgressora amb números més clàssics", ha indicat Magoo.   El festival també organitza actuacions gratuïtes a les biblioteques i centres culturals de Badalona; un taller per als nens que volen ser aprenents de mag; el col·loqui i tatste de màgia 'Realitat o ficció?' amb l’escriptor Rubèn Montañá, Enric Magoo i el mag Fèlix Brunet, i el taller per a professors i educadors 'Màgia i il·lusionisme', que repeteix per segon any. Teia Moner La menció honorífica de la 18a edició del Festival Internacional de Màgia de Badalona – Memorial Li-Chang ha recaigut sobre la titellaire Teia Moner, que ha dedicat els darrers 15 anys de la seva carrera a fusionar aquest art amb la màgia. Moner porta gairebé 40 anys com a professional de l'espectacle. "Aquest any estem molt capficats en potenciar el paper de la dona en el món de la màgia", ha recalcat el director artístic del festival. "Ens interessa deixar clar que la màgia dels dos sexes i els dos són absolutament iguals", ha assegurat.  Una de les magues que tornarà participar en aquesta edició, en un muntatge a la Biblioteca Sant Roc, és la maga Joana Andreu, fill del mític Màgic Andreu. "El públic de festival té moltes ganes de veure màgia i les vegades que hi he participat sempre en vull més". Sobre el seu pare, ha reconegut que l'ha influït molt.

Summary: El Festival de Màgia de Badalona celebra 18 anys amb més de 25 activitats i 60 mags en l'edició més femenina


El Ministeri d'Hisenda i Administracions públiques ha confirmat a l'ACN que han rebut la petició de la Generalitat d'accedir a finançament del Fons de Liquiditat Autonòmica (FLA) per poder rescatar l'Eix Transversal (C-25), una operació valorada en 530 MEUR. Fonts del Ministeri han explicat que la proposta s'hauria rebut "en els darrers dies" i han assegurat que "l'estudiaran". De moment, l'executiu espanyol no ha fet públic el seu posicionament respecte la proposta. Segons s'ha sabut aquest dijous, la del FLA és una de les vies que està estudiant la Generalitat per poder executar el rescat d'aquesta carretera de 153 quilòmetres que uneix Cervera amb Caldes de Malavella. El rescat costaria 530 milions d'euros i amb els diners del FLA es pretén cobrir, com a mínim, el 70% del cost total. Cedinsa té la concessió de l'Eix Transversal fins el 2040 a través del sistema de peatge a l'ombra i es calcula que l'estalvi financer que suposaria el rescat seria d'uns 700 MEUR.

Summary: El Ministeri d'Hisenda confirma que ha rebut la proposta per rescatar l'Eix Transversal i diu que "l'estudiarà"


El Tribunal Suprem (TS) considera que la contractació temporal de professors per a necessitats estructurals és un frau de llei. La Sala Social ha establert que la normativa vigent, ni tan sols l'específicament prevista en matèria de contractació de docents universitaris, no empara el recurs a la contractació temporal com a fórmula habitual per a cobrir necessitats docents de caràcter estructural i ordinari. D'acord amb la jurisprudència del Tribunal de Justícia de la Unió Europea (TJUE), el TS ha dictat una sentència que indica que els òrgans judicials han de comprovar en el cas dels professors associats que la successió de contractes temporals en la universitat es realitza per atendre necessitats provisionals o intrínseques. La sentència arriba pel cas d'un professor de Belles Arts de la Universitat de Barcelona que va enllaçar fins a nou contractes temporals entre el 2003 i el 2013. Per a la Sala, quan s'incompleix la finalitat prevista en el contracte perquè és utilitzat per cobrir objectius diferents de la figura triada "no s'està en presència d'una nul·litat total del contracte sinó d'una situació de frau de llei en la contractació", que suposa la consideració d'aquest com a indefinit no fix i el cessament com a acomiadament improcedent. La sentència aborda el problema plantejat per un professor que havia treballat per a la UB a través de successius contractes de caràcter temporal des de l'any 2003 fins al 2013. Quatre dels contractes els va signar com a professor associat a temps parcial --2003 a 2007--, dos com a professor col·laborador a temps complet --2008--, i uns altres tres contractes com a professor lector a temps complet --2008 a 2013-. Aquell any la Universitat de Barcelona li va comunicar la finalització del contracte de treball. Durant la vigència de tots els contractes, segons els fets provats, el professor va realitzar sempre les mateixes funcions, impartint les mateixes assignatures troncals, a més d'altres assignatures complementàries, en el Departament d'Escultura de la Facultat de Belles Arts. El Jutjat Social número 12 de Barcelona va estimar la demanda presentada pel professor i va declarar la improcedència de l'acomiadament condemnant la universitat a la seva readmissió o al pagament d'una indemnització de 48.802 euros. Per la seva banda, el Tribunal Superior de Justícia de Catalunya va estimar el recurs interposat per la Universitat de Barcelona contra la sentència del jutjat i va concloure que la contractació irregular d'un professor associat suposa la nul·litat total del contracte de treball, cosa que implica el cobrament de la remuneració corresponent al treball ja prestat com si hagués estat un contracte vàlid. La Sala Social del TS afirma que les modalitats específiques de l'àmbit universitari i els contractes temporals comuns, quan siguin aplicables, únicament podran ser utilitzades en els casos, durant els períodes i per a les necessitats previstes legalment, "no sent l'àmbit universitari un espai immune al compliment de la normativa comunitària i espanyola sobre contractació temporal i les conseqüències d'una utilització indeguda de la mateixa". En la sentència es posa en relleu que en aquest àmbit és possible la contractació temporal en els supòsits que preveu la llei, fins i tot per a atendre necessitats permanents, sempre que respongui a les finalitats i interessos protegits per la norma legal, bé sigui per raons lligades a la necessària relació entre la realitat pràctica i professional amb la formació dels alumnes, bé a exigències connectades a la promoció i formació del docent, o a qualsevol altra finalitat legalment establerta. La sentència analitza les conseqüències que té la contractació temporal en frau de llei com passa en aquest cas. En aquests supòsits, conclou la Sala, no es pot parlar de nul·litat total del contracte ja que ni hi ha vici en el consentiment, ni és il·lícit l'objecte del mateix, ni hi ha simulació contractual. Com a conseqüència d'aquesta actuació fraudulenta, entén que existia un contracte de caràcter indefinit no fix, i la seva unilateral extinció sota l'al·legació de la finalització d'una durada temporal inexistent havia de qualificar-se com acomiadament improcedent. Per tot això, la Sala estima el recurs interposat pel professor al no tenir dubtes que la Universitat de Barcelona va subscriure amb ell successius contractes de durada temporal, en els quals el frau de llei resulta evident ja que, d'una banda, es van dirigir a la realització de necessitats docents regulars i estructurals que no estaven lligades als objectius propis d'aquesta contractació; i, de l'altra, no havia quedat acreditat que el docent realitzés una activitat professional aliena a la Universitat quan va ser contractat com a associat, ni que en la contractació com a professor lector es complissin les finalitats formatives lligades a aquesta figura contractual. "Ens trobem sens dubte davant d'una successió de contractes de durada determinada per a atendre necessitats que en realitat no tenen caràcter temporal sinó, molt al contrari, permanent i durador", sentencia la Sala.

Summary: El Suprem veu frau de llei els contractes temporals d'un professor de la UB per a necessitats estructurals


El president del Parlament, Roger Torrent, ha demanat a la Junta Electoral Central (JEC) que desestimi els recursos de PP, Cs i Vox que insten a cessar com a diputat el president del Govern, Quim Torra, després que el TSJC l'hagi condemnat a un any i mig d'inhabilitació. L'escrit ha estat fet a petició del president de la cambra catalana, que considera oportú que el Parlament es personi i formuli al·legacions. Al text, signat pel lletrat major del Parlament, Joan Ridao, es fa notar que és la cambra la competent per a resoldre les qüestions "d'incompatibilitat" dels diputats.  Al text també s'apunta que la condemna a Torra no és ferma i que, a més, la JEC no és l'òrgan competent per a dirimir assumptes que afectin a l'estatut de parlamentaris ja elegits, ni les causes de cessament del president de la Generalitat, i tampoc per a examinar la possible incompatibilitat en què hagi pogut incórrer un diputat, ja que és la cambra a qui correspon fer-ho.

Summary: Torrent demana a la JEC que desestimi els recursos de PP, Cs i Vox que insten a inhabilitar Torra


Unió de Pagesos (UP) preveu que la demanda de mà d'obra per a la campanya de la fruita que tot just acaba de començar a les comarques de Ponent incrementi fins a un 32% en relació a l'any passat. Segons el SOC al 2018 es van contractar unes 30.000 persones, la major part de les quals per treballar a les comarques de Lleida. El sindicat apunta que la campanya passada va registrar menys producció per la meteorologia adversa com les gelades. Enguany això no ha estat així, la producció és superior i per això farà falta més gent. El sindicat també insisteix en reclamar a les administracions mesures per gestionar de forma eficaç la campanya com l'ampliació o la construcció de nous allotjaments per temporers o compensacions per fer front a la pujada del salari mínim interprofessional.

Summary: Unió de Pagesos preveu un increment del 32% de la necessitat de mà d'obra per a la campanya de la fruita


La pel·lícula islandesa 'Un blanco, blanco día', de Hlynur Pálmason, guanya el premi Talents a la millor pel·lícula del D'A Film Festival Barcelona, una secció que acull obres de directors amb menys de tres llargmetratges a la seva filmografia. Un thriller, guardonat amb 10.000 euros, que té aires existencials i que ha estat un èxit a Islàndia. El premi de la crítica ha estat per l'algeriana 'Abou Leila', el debut en la direcció d'Amin Sidi-Boumédine. La pel·lícula està ambientada a l'Algèria de 1994, colpejada pels atemptats terroristes. El jurat destaca la "seva capacitat per arriscar-se amb imatges que, amb la mediació de l'oníric, transiten entre el que és real i el que és simbòlic qüestionant la masculinitat lligada a la violència". El jurat del premi talents ha destacat que 'Un blanco, blanco día' és una "precisa i emocionant representació de la ràbia enmig del gel" i que mostra un cinema "poderós i proper". Paral•lelament, ha concedit una menció al film britànic 'Nocturnal' de la directora Nathalie Biancheri, que narra una tensa història amb una gran interpretació de Cosmo Jarvis. El jurat del premi de la crítica també ha concedit una menció especial a la cinta espanyola 'La Mami, de la directora Laura Herrero Garvin, un documental ambientat en un dels cabarets més mítics de la ciutat de Mèxc. Els premis del públic al millor llargmetratge i al millor curtmetratge es donaran a conèixer el dilluns, quan hagi acabat el festival i el recompte de vots recollits a través de la plataforma Filmin. A més, es donarà a conèixer el balanç del festival, que aquest 2020 s'ha vist obligat a fer una edició 'on line' a través de Filmin.

Summary: La cinta islandesa 'Un blanco, blanco día' guanya el premi Talents del D'A Film Festival


L’organisme reclama a l’aerolínia que es garanteixin els drets dels consumidors afectats ACN Barcelona.-L’Agència Catalana de Consum (ACC) ha demanat a Vueling que ofereixi explicacions per les nombroses queixes dels usuaris sobre retards i cancel·lacions ens els vols que opera l’aerolínia des de l’aeroport de Barcelona-El Prat. Segons han informat fonts del departament d’Empresa i Coneixement, Consum ha requerit a la companyia que detalli quins vols i per quines raons estan patint problemes en els darrers dies, tot i que, de moment, Vueling ha atribuït els problemes a les vagues de controladors aeris a França. Igualment, l’ACC ha reclamat a Vueling quines mesures de protecció s’estan posant a l’abast dels consumidors per tal de garantir els seus drets, com per exemple, un telèfon d’informació gratuït on poder gestionar les seves queixes. Vueling ha cancel·lat aquest dimarts al matí deu vols amb origen o destinació a Barcelona i es mantenen els retards dels últims dies. Fonts de la companyia aèria atribueixen aquests problemes a la vaga de controladors a França. Les mateixes fonts han precisat que és una "situació preocupant que una altra vaga a França impacti i bloquegi el moviment de passatgers a tot Europa”. Mentrestant, aquest matí s’han repetit a l’aeroport del Prat cues de passatgers que intentaven agafar el seus vols. L’aerolínia ha informat que s’han cancel·lat deu vols aquest dimarts al matí: dos d’ells des de l’aeroport d’Orly (París) a l’aeroport del Prat i dos més en sentit oposat, més altres dos que cobreixen la ruta Barcelona-Bordeus i Bordeus-Barcelona, dos més del trajecte Barcelona-Marsella i Marsella-Barcelona, i dos que havien de fer el trajecte Barcelona-Nantes i Nantes-Barcelona.

Summary: Consum demana a Vueling explicacions per les nombroses queixes per retards i cancel·lacions per part dels usuaris


Un operatiu dels Mossos d'Esquadra contra el tràfic de marihuana s'ha saldat amb quinze detinguts. Els investigadors seguien la pista a una xarxa de narcotraficants que tenia cultius a l'interior de diferents cases de la urbanització de Vallcanera de Sils, Can Fornaca de Riudarenes i també a la ciutat de Girona. Aquest dilluns a primera hora, agents de l'Àrea d'Investigació Criminal (AIC), policia científica i unitat de l'Àrea Regional de Recursos Operatius (ARRO) han fet nou entrades i escorcolls simultanis. A les cases han decomissat més de 5.000 plantes de marihuana i han intervingut ventiladors, làmpades i fertilitzant que els traficants feien servir per als cultius. Segons la investigació, es tracta d'un grup criminal organitzat, amb un líder que dirigia la xarxa. Està previst que els detinguts passin a disposició judicial dimecres.

Summary: Quinze detinguts en un operatiu dels Mossos d'Esquadra que ha desarticulat una xarxa de narcotraficants a la Selva


El president de la Generalitat, Carles Puigdemont, que aquest dijous ha inaugurat un institut a Molins de Rei (Baix Llobregat), ha acusat Mariano Rajoy de "cínic" per oferir durant el seu discurs d'investidura d'ahir una millora del sistema de finançament a les comunitats autònomes quan el pròxim 1 de gener "farà tres anys que està caducat". "Oferir com a pacte allò que és una obligació frega el cinisme", ha reblat. En aquest sentit, Puigdemont ha afegit que el que hauria de fer Rajoy és "demanar excuses i rescabalar les quantitats de diners que durant aquests anys no hem rebut". Sobre el discurs d'investidura de Rajoy, el president de la Generalitat ha assegurat que "sembla evident" que la legislatura comença malament quan el partit que la facilitarà, el PSOE, "està trencat, dividit i ple de contradiccions" i ha lamentat que pel que fa a la qüestió catalana el PP ha trobat un nou aliat en el PSOE.

Summary: Puigdemont acusa Rajoy de "cínic" per oferir una nou sistema de finançament quan l'actual fa tres anys que està caducat


La Junta Directiva de Foment del Treball ha acordat aquest dilluns expulsar la Cecot fins a finals de 2018, moment en el qual acaba el mandat de l'actual president de la confederació, Joaquim Gay de Montellà. Per 26 vots a favor, 12 en contra i 8 abstencions, l'òrgan de govern de la principal patronal catalana ha decidit donar de baixa temporalment la Cecot com a membre de la institució. La patronal vallesana tenia un expedient d'expulsió obert des del 8 de gener per, segons Foment, haver-se saltat les seves competències en transgredir el seu àmbit territorial. Cecot va presentar un escrit d'al·legacions la setmana passada per evitar l'expulsió, i havia defensat públicament en reiterades ocasions la voluntat de continuar sent membre de Foment. No és el primer cop que la patronal amb seu a Terrassa s'enfronta a un expedient d'expulsió, en el marc d'un conflicte latent entre patronals des de fa més de dos anys, però mai s'havia arribat a acordar l'expulsió de Cecot. Abans que es faci efectiva la baixa temporal durant el 2018 de la patronal vallesana, l'Assemblea General de Foment –l'òrgan sobirà de la institució, amb uns 600 representants- haurà d'avalar la decisió de la Junta.  La Junta de la confederació va acordar a l'anterior reunió ordinària del mes de gener –per 42 vots a favor i nou en contra- obrir un expedient d'expulsió contra Cecot a la qual demanava que justifiqués la seva actuació durant el 2017, que segons Foment, hauria vulnerat el punt cinquè de les normes de funcionament de l'àmbit territorial. Concretament amb alguns fets com haver enviat una carta al ministre d'Economia, Luis de Guindos, en la qual criticava el decret llei que facilitava el trasllat de seu social d'empreses després de l'1-O o la participació de Cecot en la Taula per la Democràcia.  No ha estat el primer cop que la patronal amb seu a Terrassa s'ha hagut enfrontar a un expedient acusada d'haver actuat fora del seu àmbit territorial i envair competències de Foment del Treball i inclús de la CEOE-Cepyme. Al desembre de 2016, Gay de Montellà ja va proposar la suspensió temporal –també durant un any- de Cecot al sí de la patronal, una decisió que finalment es va evitar amb un acord entre Cecot i Foment formalitzat al febrer de 2017, en el qual la patronal vallesana es comprometia a respectar l’abast territorial de la seva activitat. El conflicte, però, s'arrossega des de l'octubre de 2015.  Tensions entre directives  També són conegudes les divergències polítiques entre directives. El president de Cecot, Antoni Abad, s'ha mostrat favorable al dret a decidir, mentre que el de Foment està més en línia amb el posicionament del govern espanyol de Mariano Rajoy. A banda, Abad havia manifestat la seva intenció de presentar-se a les properes eleccions de Foment per substituir Gay de Montellà, que s'han de celebrar a finals d'aquest 2018. De fet, el secretari general de Foment, Joan Pujol, va admetre en declaracions a l'ACN que podia ser que Cecot acabés fora però tornés "amb una altra direcció".

Summary: La Junta Directiva de Foment del Treball acorda expulsar la Cecot durant el 2018


L'alcalde de les Borges Blanques, Enric Mir, ha explicat aquest dimecres que el consistori ha donat feina a 51 joves, entre les 65 persones que s'han contractat per tasques eventuals des de l'inici d'aquest darrer mandat, cosa que representa un 78,5% del total. Així mateix, Mir ha volgut desmentir "les falsedats" del grup municipal de la CUP quan assegura que el 40% dels joves contractats per l'Ajuntament en aquests dos darrers anys per a feines eventuals "són familiars de regidors o treballadors municipals". L'alcalde  ha assenyalat que els processos de contractació "han estat sempre clars i transparents i els han gestionat i avalat els tècnics, la secretaria i l'interventor municipal". Mir ha destacat "la manca de credibilitat de la CUP, inventant-se dades i perseguint als treballadors municipals només per voler perjudicar l'equip de govern, sense entendre i mesurar que en un municipi com les Borges les relacions familiars de funcionaris i personal laboral amb treballadors eventuals són inevitables". En canvi, "aquests darrers anys no hi ha cap fill de regidor treballant eventualment ni com a personal fixe a l'Ajuntament, a diferència del que succeïa abans", ha sentenciat. Des de l'equip de govern del PDeCAT han explicat que 37 d'aquestes contractacions a joves han estat per a tasques de suport al Patronat Fira de les Garrigues en diversos certàmens com ara la Fira de l'Oli i la de Motor Borges, entre altres. En aquest sentit, l'alcalde Enric Mir ha lamentat "que la CUP de les Borges desconegui que, des dels seus inicis fa 20 anys, el Patronat disposa d'una borsa pròpia de treball on tothom que demana treballar a la fira, si disposa dels requisits necessaris, acostuma a ser cridat a treballar, al marge dels seus familiars i amics". Mir ha posat d'exemple que en la darrera fira es van repartir les tasques per donar feina a tots els inscrits a la borsa de treball. "Estem molt orgullosos de poder dir que vam atendre tots els inscrits, fins i tot peticions de joves amb necessitats especials i d'altres pobles de les Garrigues", ha remarcat. L'alcalde borgenc ha afegit que dels 51 contractes a joves, "només 10 comparteixen vincles familiars directes amb treballadors i un indirecte amb una regidora". En aquest sentit, Mir ha volgut destacar que "aquestes dades evidencien que únicament un percentatge insignificant dels joves contractats per l'Ajuntament de les Borges són familiars de regidors o treballadors municipals, xifra que queda molt lluny del 40% que afirmava la CUP". Així mateix, Enric Mir ha indicat que les Borges "és una ciutat de poc més de 6.000 habitants i els vincles familiars són del tot inevitables". Finalment, l'alcalde ha exposat que "la resta de contractes han estat fets majoritàriament amb concurrència pública, publicats a la pàgina web municipal i fent pregons per la ciutat i, quan hi ha hagut necessitats puntals per cobrir baixes o per reforçar àrees molt sensibles i necessàries per a la població, com ara la neteja, jardineria, manteniment d'instal·lacions, monitors de lleure i educadores, locutora de ràdio i televisió, o per a donar suport administratiu i comptable al consistori".

Summary: L'alcalde de les Borges Blanques assegura que els processos de contractació de personal són "transparents i exemplars"


ERC presentarà una proposta de resolució pel ple d'aquest dijous perquè el Parlament sol·liciti al govern espanyol que "ampliï" la definició de violació, adapti la legislació a les noves realitats i determini que tot sexe no consentit "sempre sigui considerat agressió". La proposta de resolució sobre el consentiment emplaça el Parlament a manifestar el suport als moviment globals de denúncia feminista com el 'Me too' o 'El violador ets tu'. Els republicans volen que el Parlament declari que el consentiment ha de ser "explícit" i que es prenguin mesures per assegurar la llibertat sexual de les dones. En concret, subratllen que la inacció, el silenci o la passivitat "no són consentiment" i que aquest es pot retirar "en qualsevol circumstància". La proposta de resolució dels republicans també vol que el Parlament constati que la violència masclista té "múltiples clares", entre elles la que atempta contra la llibertat sexual de les dones, "atès que el terror sexual serveix per controlar i sotmetre la vida de les dones". Paral·lelament, els republicans tenen previst presentar una proposta de resolució contra tabús i pel trencament d'estereotips. En un dels punts s'aposta perquè el Parlament constati que la vida de les dones "es veu condicionada constantment per tot un seguit de tabús i estereotips que limiten el seu dia a dia, de manera que senten l’obligació d’amagar qüestions importants per a elles, alhora que reben la pressió social d’acomplir amb uns cànons establerts des de l’heteropatriarcat". La mateixa proposta de resolució aposta perquè el Parlament concreti que els principals tabús de les dones que cal eliminar son els vinculats amb el sistema reproductiu, la sexualitat, la maternitat, la salut sexual i el cos.  A més a més, els republicans volen que el Parlament es comprometi a combatre aquests tabús i estereotips "mitjançant tota la seva acció parlamentària, a través de les intervencions dels diputats i diputades, dels temes tractats o del contingut de les mesures que s’hi presenten i debaten".   D'altra banda, ERC també presentarà una iniciativa parlamentària sobre la doble victimització que pateixen les dones represaliades. En el primer punt busquen que la cambra manifesti que les dones represaliades "sempre han patit una doble victimització, atès que al patiment sofert per tota persona represaliada se’ls incorporen components de discriminació, misogínia i abús com el sexual que queden ocults". Finalment, en un altre punt, aposten perquè el Parlament declari que la "invisibilització" de l’empresonament de l'expresidenta del Parlament Carme Forcadell i l'exconsellera de Treball Dolors Bassa així com les "represaliades" i "exiliades" "són símptoma de la invisibilització de les dones en el conjunt de la societat que cal combatre, de manera especial en situacions d’injustícia i patiment, atès que agreugen la seva victimització".

Summary: ERC vol que el Parlament emplaci el govern espanyol a fixar que el sexe no consentit sigui sempre considerat agressió